Keresztes Alexandra: Belső Utazás Szandrával

www.belsoutazasszandraval.hu

Copyright © Kerestes Alexandra

Hungarian edition © Unio Mystica Kiadó 2024

Minden jog fenntartva!

Borító- és könyvterv: Balogh Gabriella

Illusztráció: Megyesi Klára

Mandalát készítette: Mandallam Németh Eszter

Korrektúra, tördelés: Balogh Gabriella

A könyv – a szerző írásos jóváhagyása nélkül – sem egészben, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, hangoskönyvet, bármilyen internetes közlést, fénymásolást, a rögzítést vagy az információközlés bármely formáját.

Unio Mystica Kiadó, Fót, 2024

Felelős kiadó: Keresztes Alexandra

ISBN 978-615-5546-65-5

MINDEN ROSSZTÓL KAPUNK VALAMI JÓT

„Vajon nem kell kiinnom azt a poharat,

amelyet az Atya adott nekem?”

János evangéliuma, 18.11.

TARTALOMJEGYZÉK

Bevezető, avagy az életem címszavakban

ELŐSZÓ

ÖNELEMZÉS

Asztrológia

Numerológia

Kronobiológia

Enneagram

Romeltakarítás

AZ ÉLET ÉS AMI MÖGÖTTE VAN

ÚJ IRÁNY(?)

TOVÁBBI NEHÉZSÉGEK

MÁR NEM CSAK AZ ÉN BELSŐ UTAZÁSOM

Folytatódik a saját Belső Utazásom

VENDÉGEIM TÖRTÉNETEI

Demotiváltság felülírása

Előző élet hatásának kioldása

Gyermeklélek

Dühkezelési gondok

Szakmai elakadás

Anyaseb

Fájdalmas kapcsolódások

Fulladástól való félelem

Teherbeesési sikertelenség

Ciszta lelki oka

Amikor a mamának fáj a vej viselkedése

Melldaganat lelki oka

Szorongás, depresszió

Kívülállóság-érzés

Zavaró, apró testi tünetek

Kisbabás anyaság nehézségei

„Hol vagyok saját magam számára?”

Szülők túlféltése

Túlsúly

„Nem vagyok elég jó”

Visszatérő köhögés

Férfiúi nehézség

Expár elengedése

Újjászületés-meditáció

Sosem múló magányérzés

Daganatos betegség gyökerében halálvágy

Tehetetlenség függőségétől szenvedő gyermek kapcsán

Férfiszerep felvállalásának nehézsége

Kommunikációs nehézség a családban

Izzasztó kívülállóság

Elakadásra önsegítő módszer

ÚTMUTATÓ JÓTANÁCSOK AZ ÉLETHEZ

ZÁRÓGONDOLATOK

KÖSZÖNETNYILVÁNÍTÁS

FELHASZNÁLT IRODALOM JEGYZÉKE

FÜGGELÉK

Bevezető, avagy az életem címszavakban

Szeretek a lényegre koncentrálni, ezért álljon itt hosszas gondolatsorok helyett egy rövid felsorolás bevezetésképpen, hogy mi mindenen mentem keresztül, mire segítővé váltam, s mi mindent dolgoztam fel önmagamban, hogy aztán hitelesen segíthessek a hozzám fordulóknak. Nem csupán könyvekből megtanult módszerekkel, nem csupán megszerzett gyakorlatommal, hanem abból, hogy valóban megéltem: Minden nehézségből fel lehet állni!

• alkoholista szülő

• szülői agresszió

• gyógyszerfüggő szülő

• borzalmas szülői válás kamaszkoromban

• pénztelenség (kamaszkori munkavégzés iskola mellett)

• szeretett szülő öngyilkossági kísérletei – végül sikeres távozása

• vakbélgyulladás, két év múlva bélelzáródás és életmentő műtét

• megbocsátás a bántalmazó, alkoholista szülőnek

• munkahelyen vezetővé válás lelki nehézségei

• szülők és utolsó nagyszülő halála négy év leforgása alatt

• „se veled, se nélküled” párkapcsolat

• szeretett munkahely elvesztése

• gerincsérv

• petefészekciszták, PCO, meddőnek tituláltság

• pánikroham

• vetélés

• súlyos munkahelyi problémákból adódó, fizikaivá váló stressztünetek, majd felmondás

• szeretetteljes, de konfliktusokkal terhelt testvéri kapcsolat – különbözőség elfogadásának megtanulása

• gyermekkori abúzus

„Azt hiszem, bármiféle viszonylatról könnyebb beszélni, mint a vele való kapcsolatról – mondta Péloc maga elé nézve. – Én talán sohasem beszéltem róla, annál is inkább, mivel ez a fogalom állandó alakulásban van bennem. Az én Istenem egy régi gyermekidőben a föld felett függő, csillagos kulisszák mögött lakott; hosszú, vattás szakálla volt, és trónuson ült. Unalmas, távoli öregúrnak tűnt előttem, akivel egyszer, ha meghaltam, vétkeim miatt esetleg kínos ügyeim lesznek. Azután később, egy nagyon nehéz kamaszórában közel rohant hozzám; süket, sötét vádlóvá változott, de semerre sem mutatott kiutat. A válságot leküzdöttem, és Isten összezsugorodott, egészen mellékessé törpült, mint egy fakó régiség a padláson. Egy poétikus fellobbanásomban újra elővettem. Különféle tulajdonságokkal ruháztam fel. Fétist csináltam belőle. Hízelegtem neki, mert mindig rajtam kívül izolált előkelőség volt, akinél rövid, tisztelgő látogatásokat tettem. Fiatal férfi koromban egyszerre izgatni kezdett valódi kiléte. Körültapogattam, megmértem, arcába néztem. Rájöttem: hozzám hasonlít. Tökéletlen, véges és tehetetlen, mint én vagyok. Akkor megöltem. Sokáig halott volt. Most kísértet. Kívül nincs többé. Valahol bent bolyong testetlenül, körvonalak nélkül, megfoghatatlanul, egészen mélyen. Nincs hangja, csak impulzusai vannak, amelyek a gondolat küszöbéig érnek, mégis több minden gondolatnál és szónál, több a látható formavilágnál, amely körülvesz, a káprázatoknál és fájdalmaknál, a félelemnél és a halálnál. Több mindennél, amit ismerek, és ami megismerhető.”

Szepes Mária: A Vörös Oroszlán

ELŐSZÓ

Talán 18 éves koromban fogalmazódott meg bennem először, hogy meg kellene írnom életem történetét.

Ekkor még csak az motivált, hogy úgy éreztem, annyi megrázkódtatás ért, hogy azt egyszerűen kitalálni sem lehetne. 30 évesen azonban elkezdtem spirituális úton járni, és körülbelül másfél évvel később értettem meg fenti indíttatásom valódi okát. Hiszen minden nehézségemnek oka volt! Mindentől kaptam valamit, amitől több és jobb lettem! Ezt pontosan definiálja az „egység” fogalma is: Az ember életében minden, ami történik vele, illetve mindenki, akivel találkozik, az neki, róla szól. Mindennel egységben van, amit megtapasztal, akit megismer.

Richard Bach Illúziók című könyvében pontosan leírja életünk nehézségeinek okát, melyekre ha így tekintünk, többé nem tragédiaként, hanem tanulásként élhetjük át őket.

„Olyan gond nincs, amely ne hozna kezében ajándékokat neked.

A gondokat azért keresed, mert szükséges van ajándékaikra.”

Úgy kell hát papírra vetnem az életem, hogy az eseményekhez hozzákapcsolom a belőlük fakadó felismeréseimet is, melyek nélkül ma talán egy elkényeztetett, nagyképű, lekezelő ember volnék. 2013 tavaszán vásároltam életem első angyalkártyapakliját. Reggelente gyakran húztam útravalót magamnak, és ezáltal kaptam többször is a megerősítő jelet: „Kreatív terv”, mely azt súgta, hogy gondolatom – mely szerint mások segítségére lehet, ha élettapasztalataimat papírra vetem – nem hiábavaló. Így, amikor a Kirko Ezoterikus Szabadegyetemen (ahova 2010-től két éven át jártam) felmerült a szakdolgozat írásának szükségessége, nem volt többé kérdés, hogy mit kell tennem, miről kell szólnia a diplomamunkámnak.

Elisabeth Lasser A Főnix szárnyalása című könyvének egyik gondolata lehetne életem mottója is: „A nehézségek éppenséggel nem összeroppantanak, hanem megnyitnak bennünket, és elősegítik, hogy kivirágozzunk, kibontakoztatva a bennünk rejlő lehetőségeket!”

Könyvemmel erőt szeretnék adni azoknak, akik az én nehézségeim bármelyikével maguk is szembesültek vagy szembesülnek életük folyamán. Azért vetem papírra az általam megélt szörnyűségeket és kellemetlenségeket, hogy megmutassam, miből mit tanultam, mi hogyan tett jobbá, erősebbé. Szeretném a gondolkodásodat elindítani, Kedves Olvasóm, ebbe az irányba; segíteni abban, hogy többé ne saját életed áldozatának érezd magad, hanem elkezd elemezni a veled történteket, és megkeresni, hogy miből miként profitálhatsz. Remélem történeteimmel és a hozzájuk kapcsolódó idézetekkel, zenerészletekkel sikerül elérnem, hogy a negatívnak látszó események más megvilágításba kerüljenek számodra, és átértékeld a tapasztalásaidat, felismerd azok ajándékait.

Saját életed felfedezéséhez pedig ezúton szeretettel üdvözöllek először az enyém, írásom második felében pedig néhány vendégem megélt mélységeiben és magasságaiban.

ÖNELEMZÉS

„Először önmagaddal törődj, és utazásod hozadékát majd mások is érezni fogják, mert egy ember szándéka mindig hatással van a többiekre.”

Kryon: Hazatérés című könyvéből idézett rész megmagyarázza, miért kell mindenkinek először az önismeret útját járnia ahhoz, hogy fejlődése kezdetét vehesse.

„Miután felismertem, ki vagyok, természetesen fel kell tennem a kérdést: Miért vagyok? Miért vagyok olyan, amilyen vagyok? Miért vagyok itt? Mi a feladatom, és hogyan teljesítem ezt a feladatot?

Milyen utak vannak, és mi a cél?

Valamikor rátalálok magamban a válaszra: Ember, ismerd meg önmagad, és megismered Istent!”

Kurt Tepperwein: A szellemi törvények

Az első lépés tehát az önmegismerés, melynek egyebek mellett (mint a DISC-elemzés vagy a 16-os személyiségtipológia) négy kiemelkedő eszköze a numerológia, az asztrológia, a kronobiológia és az enneagram. Következzék most néhány gondolat ezen területek mentén az én önmegismerésemből, melyek talán segítenek rávilágítani, hogy miért is fontos, Kedves Olvasóm, hogy te is rátérj erre az útra, és felismerd saját erősségeidet, gyengeségeidet vagy akár félelmeidet, és ezekből fakadó játszmáidat. Ahhoz, pedig, hogy elindulj ebbe az irányba, nem kell megijedned; nincs szükség anyagi befektetésre sem, hiszen az alábbiakban ingyenesen elérhető weboldalakat is mutatok, melyek segítségével rengeteget megtudhatsz magadról.

Asztrológia

1980. november 8-án, 07:35-kor, Budapesten születtem. Mindez önmagában sok dolgot predesztinál. Skorpió vagyok, a szó legszorosabb értelmében; ebben a jegyben áll a Napom, a Holdam, az aszcendensem, a Merkúrom és az Uránuszom is. Az élettörténetemet megismerve azt hiszem, az első felismerésem lehet az, hogy a keménység és a kitartás – melyet ettől a napjegytől kaptam – tette lehetővé, hogy túléljek, sőt, hogy mindennek felkutassam, megértsem és elfogadjam az okát, a hátterét. Eleinte mint nyomozó (az ismertből következtettem az ismeretlenre), mára pedig úgy érzem inkább mint pszichológus (az ismeretlenből következtetek az ismertre). Skorpióként feladatom szembenézni a legnagyobb félelmemmel: az elmúlással. A saját elmúlásom sosem rémített meg, de a szeretteimé… (lásd 1. kép)

Napjegy: skorpió. A mundán horoszkóp szerint az égöv nyolcadik jegye, őszi évszakú, őseleme a víz, polaritása negatív, minősége szerint szilárd, uralkodó bolygói a Mars és a Plútó. A szilárd minőség jellemzője a határozottság, a kitartás. Türelmes és állhatatos, gyors, mozgékony, kötetlen, gyorsan alkalmazkodik.

A víz őselemet főként az érzelmek jellemzik. Megnyugtat, körülvesz, eltünteti a korlátainkat. Az ősz mint évszak az elengedéstől, kudarctól való félelmet hozza, és a gyűjtögetésre serkent.

A legezoterikusabb jegy. Legnagyobb nehézsége, hogy nem érzi, hogy szeretik, pedig ez a legnagyobb vágya, így folyton kétségek dúlnak benne. Mindig van egy elképzelése, amihez bizonyítékokat gyűjt. Fanatikus, amit kitalál, azt nem engedi el. Belelát a másik ember lelkébe. A veszteségek, a halál jegye – gyakran már fiatalon megtapasztalja. A végletek embere: halál (kígyó) / élet (sas) – melyiket válassza?

A belső útja: „Itt és most kell lennem!” Ha ezt megtanulja; többé semmitől sem fél!

Szülőként fantasztikusan összenő a gyermekével; a legerősebb érzelmek itt vannak.

A Nap a 12-es házban: azt mutatja, hogy a nő mínusz holdas, azaz feladata, hogy holdasabbá (nőiesebbé, odaadóbbá), alárendelődővé váljon.

Hold a skorpióban, a 12-es házban. A Hold a nőiességet, a gondoskodási készséget mutatja, sok érzelmet jelez, melyek azonban gátolva vannak. Bármilyen érzelmet szenvedélyesen tud megélni. Holdas foglalkozás ajánlott, melyben alá kell rendelődnie, másokat kell szolgálnia, segítenie: ha nem teszi meg, holdas betegséget kaphat.

Skorpió aszcendens: Az aszcendens maga az EGÓ. Ez a terület esetemben a napjegynél leírtakkal azonos analógiákat hordoz. „A skorpió igen mély, és elemző gondolkodású. Minden problémára vagy kérdésre előáll egy jól megfontolt válasszal. Ő egy igen megbízható barát, de nem ez az életfeladata a földön. Azzal a céllal van közöttünk, hogy segítsen jobb emberré válni. Egy igazi skorpiótól megtanulhatjuk, hogyan legyünk kedvesek és előzékenyek másokkal. Nem könnyű feladat vár a skorpiókra, de ha átmentek az összes teszten az életben, meg fogják érteni, hogy miért is volt szükség rájuk ezen a földön. A skorpiók legyenek nyitottak, és legyenek hajlandóak tanulni mások hibáiból is.” (joportal.hu)

Vénusz a mérlegben: A Vénusz a harmónia, az érzelmek bolygója. Egy nő nőiségét 21 éves koráig ez az égitest határozza meg. Ért a szépséghez, a harmóniához, a csábításhoz. Esetében fontos az önelfogadás, párkapcsolatában a társa örömét helyezi előtérbe. Anyaghoz nem különösebben ragaszkodik, csak ahhoz, ami szép.

Szaturnusz (és Jupiter – segíti a Szaturnusz feladatát ellátni) a mérlegben: A Szaturnusz a karma bolygója, a feladatot mutatja, felső szinten hat, nem tehetünk ellene semmit. Analógiái a célok, a kötelesség, a félelem, a kitartás, a korlátozás. A „küszöb őre”, feladata átvezérelni az embert a fizikai világból a szellemi felé. Feladatait nem megkerülni, hanem teljesíteni kell! „Mondj le a házról, és valósítsd meg a jegyed!” Az én Szaturnuszom a tízes házban áll, ami az édesanya jegye. Le is kellett mondanom anyukámról, megélésem szerint túl korán…

Feladat: önmaga felvállalása, hogy ne akarjon megfelelni senkinek, hogy megtanulja elfogadni magát visszajelzések nélkül. Segít, ha mások gondját meghallgatja. Először neki kell szeretetet adnia, hogy aztán kaphasson is. Gyakran azt érzi, hogy bármit tesz, nem fogadják el, megpróbál kompromisszumokat kötni és változtatni magán, pedig nem ez a feladata, hanem az, hogy megszeresse önmagát! Rá kell jönnie, hogy nincs olyan ember, akit mindenki szeret, és hogy úgy tökéletes, ahogy van.

Évekig a Nem szerethet mindenki című Presser Gábor szerzeményt próbáltam vigaszomul hallgatni, amikor pontosan ezzel a nehézséggel küzdöttem.